خلیلزاد د افغان حکومت او طالبانو لخوا د بندیانو ازادولو هر کلی کړی
د افغان سولې لپاره د امریکا د بهرنیو چارو وزارت ځانګړي استازي زلمي خلیلزاد د افغان حکومت او طالبانو لخوا د بندیانو د ازادولو هر کلی کړی.
ښاغلي خلیلزاد نن دوشنبه اپرېل ۱۳(وري ۲۵) پر خپل ټوېټر لیکلي چې دواړه خواوي باید د امریکا او طالبانو ترمنځ د سولې تړون مشخصو اهدافو رسېدو په برخه کې هڅې وکړي. هغه ویلي: "د افغان حکومت او طالبانو لخوا د بندیانو د ازادلو هر کلی کوم، د بندیانو ازادول د سولې بهیر او تاوتریخوالي کمولو په برخه کې مهم ګام دی." نوموړي همدارنګه زیاته کړې چې د کروناویروس خپرېدو زندانونه له واقعي ګواښ سره مخ کړي چې په وینا یې دا بهیر باید په چټکۍ سره مخته ولاړ شي. پر همدې مهال د افغانستان د ملي امنیت شورا ویاند جاوید فیصل نن دوشنبه پر خپل ټوېټر لیکلي چې تر دا مهاله ۳۶۱ طالب زندانیان د ولسمشر غني د حکم پر اساس له بګرام زندان څخه خوشي شوي دي. نوموړي زیاته کړې چې د یاد فرمان پر اساس به د افغانستان له نورو زندانونو څخه هم د نورو بندیانو ازادول جریان ولري چې ټول شمېر به یې ۱۵۰۰ تنه شي. د افغانستان د ملي امنیت شورا وايي چې یاد طالب بندیان د هغوی روغتیايي وضعیت، عمر او د مجازاتو د پاتې مودې ته په کتو، د سولې د هلو ځلو او د کرونا د مهارولو د هڅو د برخې په توګه خوشي کیږی. د ملي امنیت شورا همداشان ویلي، دا شمېر طالب بندیان په هغه اوږد لیست کې شامل دي چې د طالبانو درې کسیزه پلاوي له افغان لوري سره په کابل کې د خبرو اترو په لړ کې شریک کړی و بلخوا وسله والو طالبانو هم تېره ورځ د ۲۰ افغان امنیتي سرتیري د خوشي کولو اعلان وکړ. د طالبانو ویاند ذبیح الله مجاهد ویلي چې یاد بندیان د دوی له لوري په کندهار ولایت کې سره صلیب ته وسپارل شول. د افغانستان د ملي امنیت شورا ویاند جاوید فیصل بیا وايي دوی نه پوهیږي چې طالبانو څوک ازاد کړي دي. خو د سره صلیب کمېټې ویلي چې د طالبانو لخوا ور سپارل شوي ۲۰ تنه بندي افغان سرتیري یې د کندهار والي دفتر ته سپارلي دي.